नेपोली र सेभिया च्याम्पियन्स लिगमा
जोसे कलेजोनको सहयोगमा नेपोली च्याम्पियन्स लिग फुटबलको समूह चरणमा पुगेको छ । सेभियाले पनि छनोट पार गर्‍यो भने सेल्टिकले कजाकस्तानमा भएको प्ले–अफमा पीडा बेहोरेर पनि समूह चरण सुरक्षित बनायो ।
पेरिस — जोसे कलेजोनको सहयोगमा नेपोली च्याम्पियन्स लिग फुटबलको समूह चरणमा पुगेको छ । सेभियाले पनि छनोट पार गर्‍यो भने सेल्टिकले कजाकस्तानमा भएको प्ले–अफमा पीडा बेहोरेर पनि समूह चरण सुरक्षित बनायो ।सिरी ‘ए’ मा गत सिजन तेस्रो भएको नेपोली फ्रेन्च टोली निसविरुद्ध निकै बलियो देखिएको थियो । नेपोलीले फ्रान्समा कलेजोन र लोरेन्जो इन्सिग्नेको गोलसँगै २–० को नतिजा निकाल्यो । नेपोलीले समग्रमा ४–० को जित निकाल्दै छनोट पार गरेको हो । माउरिजियो सरीको टिम पछिल्लो सिजन अन्तिम १६ मा रियल म्याड्रिडसँग पराजित भएको थियो ।‘नेपोली हरेक सिजन च्याम्पियन्स लिगमा रहन चाहन्छ, जहाँ हामी पुगेका छौं । छनोट भएकामा हामी खुसी छौं,’ इन्सिग्नेले भने । वेस्ली स्नाइडरलाई हालै भित्र्याएको निसले अब युरोपा लिग खेल्नेछ ।गत सिजन च्याम्पियन्स लिगको अन्तिम १६ मा लेस्टर सिटीसँग पराजित सेभियाले त्यसअघि लगातार तीनपल्ट युरोपा लिग जितेको थियो । सेभियाले इस्तानबुल बासक्सेहिरको कडा चुनौतीबाट बच्दै च्याम्पियन्स लिगको यात्रा तय गर्‍यो । स्पेनी टिमले पहिलो लेग २–१ को जितेको थियो भने टर्कीमा मंगलबार २–२ को बराबरी गर्दै ४–३ को समग्र जित निकाल्यो ।अस्तानासँग दोस्रो लेगमा ४–३ ले पछाडि परेर पनि सेल्टिकले समग्रमा ८–४ को जित निकाल्दै प्ले–अफको चुनौती पार गर्‍यो । ब्रेन्डन रोजर्सको टिमले ग्लास्गोको पहिलो लेग ५–० ले जितेको थियो । दोस्रो लेगमा ३४ औं मिनेटमा स्कट सिन्क्लेरले गोल गरेपछि प्रतिस्पर्धा सकिएको अनुमान गरिएको थियो । तर क्रिस्टोफर अजेरको आत्मघाती गोलबाट खाता खोलेको अस्तानाले ४–१ को अग्रता लिएपछि सेल्टिक संघर्ष गर्न बाध्य भयो । सेल्टिकका ओलिभर नाचम र लेइग ग्रिफिथले अन्त्यतिर गोल गर्दै अस्तानाको आशा समाप्त पारे ।ग्रिक च्याम्पियन ओलम्पियाकोस पनि समूह चरणमा फर्किएको छ । टोलीले क्रोएसियन च्याम्पियन रिजेकाविरुद्ध १–० को ‘अवे’ जित निकाल्यो र समग्रमा ३–१ को सफलता हात पार्‍यो । स्लोभेनियाको मरिबोर पनि १–० ले हपोइल वीर–सेभालाई पन्छाउँदै च्याम्पियन्स लिगको समूह चरणमा प्रवेश गर्‍यो । 